**ДОКЛАД**

**ЗА ДЕЙНОСТТА НА НЧ „РАЗВИТИЕ-1895С“ С. СЛОМЕР ЗА ПЕРИОДА ФЕВРУАРИ-ДЕКЕМВРИ 2022 Г.**

През 2017г. бълг. читалище беше признато от Междуправителствения комитет на ЮНЕСКО за опазване на нематериалното културно наследство като културен феномен без аналог в световната практика. В мотивите се посочва, че тези уникални културни общности започват дейността си у нас през 1856 г. Отворени са за всички, независимо от възрастта, пола, политическите и религиозните възгледи.

Читалището е мерило за духовния живот на едно селище. То е независим духовен център, чрез който културата и книжнината достигат до всички части на страната.

Създадено през далечната 1895 г. от будни, родолюбиви българи-сломерчени, НЧ „Развитие-1895С“ вече почти 130 години пръска искрата на знанието, пази и предава местните традиции и обичаи, буди самосъзнанието в трудните години, през които преминаваме.

Днешното редовно Общо отчетно събрание за 2022 г. е висш орган на читалищното самоуправление. На него се отчитат читалищните дейности през изминалата година. Решението за провеждане на събранието е взето на заседание на Настоятелството и Проверителната комисия на 22.02.2023 г.

Една от основните дейности е ***БИБЛИОТЕЧНАТА ДЕЙНОСТ***.

В началото на отчетния период библиотеката разполага с 10 685 тома книги по документи. Броят на читателите за отчетния период е 24 . Заетите библиотечни материали са 168 тома книги, посещения-67 броя, ползвали само читалня-5 читатели. На трудноподвижни читатели бяха доставяни книги на удобни за тях места.

За съжаление от 2000 г. няма централизирано библиотечно снабдяване. Високите цени на книгите налагат при подбора на нови заглавия да се прилага прецизност и професионализъм, да бъдат съобразени с читателския интерес.

През отчетния период закупихме общо 34 тома художествена литература. Като дарение от Фондация „Детска книга“ получихме 15 тома художествена литература.

През юли Министерство на културата обяви проект на тема „Българските библиотеки-съвременни центрове за четене и информираност“ 2022 г. Желаещите да участват изготвят проекти, които се разглеждат от комисия. На одобрените се отпускат средства, с които да закупят литература за обновяване на книжния си фонд. За малки населени места като нашето максималната сума, която можеше да бъде отпусната, беше 1500.00 лв. Бяхме одобрени и получихме 1394.08 лв., с които закупихме 146 тома литература-художествена, селско-стопанска, историческа, детска художествена. Изборът на заглавия беше съобразен с интересите на читателите от селото ни.

Голяма част от книгите в библиотеката са морално или физически остарели. Това налага проверка и подмяна. От доста години не е правена пълна инвентаризация. Има такива планове за пролетта. В края и ще знаем точния брой книги, с които разполага библиотеката. Разбира се, ще участваме и в други проекти на Министерство на културата.

***КУЛТУРНО-ПРОСВЕТНА ДЕЙНОСТ***

Важно е да се подчертае, че в нашето село тя се развива съвместно с Кметството и Пенсионерския клуб, с които се стремим да опазим духовните ценности и традициите, завещани от дедите ни.

*месец април*

На 7 април съвместно с Пенсионерски клуб участвахме в откриването на „Общоисторическа обществена колекция“ в с. Дъскот, посветена на Мара Малеева-Живкова и Тодор Живков.

15 април-беседа „Геният“, посветена на 570 г. от рождението на Леонардо Да Винчи, табло във фоайето на читалището

26 април-изложба на великденски изделия във фоайето

27 април-беседа и табло по повод 60 г. от рождението на Петя Дубарова

*месец май*

7 май-участие на „Празник на яйцето“ в гр. Павликени. Спечелихме второ място и грамота в категория „Десерти“

11 май-ден на библиотекаря-табло във фоайето

16 май-беседа по повод 130 г. от създаването на химна „Върви, народе възродени“

18 май-беседа и табло по повод 150 г. от рождението на Яне Сандански

24 май-табло за празника, беседа, слушане на празнична музика

28 май-110 г. от смъртта на Пенчо Славейков-табло и беседа

*месец юни*

2 юни-ден на Ботев и загиналите за свободата на България-табло

15 юни-беседа по повод 150 г. от рождението на Антон Страшимиров, табло

21 юни-табло за Еньовден във фоайето на читалището

22 юни-160 г. от рождението на Иван Шишманов-литературовед, фолклорист и етнограф-табло и беседа

*месец юли*

2 юли-съвместна изява с Пенсионерски клуб на „Първо дефиле на народната носия“ в. с. Недан, общ. Павликени. Достойно представяне-първо място и медал в категория „Най-автентична носия“ и поощрителна награда за уникална носия.

5 юли-присъствахме в църквата ни „Св. Иван Рилски“ на света литургия по повод „Светият път“-пренасяне мощите на св. Иван Рилски от Търново в Рилския манастир през 1469 г.

9 юли-беседа и табло по повод 172 г. от рождението на Патриарха на българската литература Иван Вазов

18 юли-беседа и табло по повод 185 г. от рождението на Васил Левски

20 юли-беседа и табло за 145 г. от рождението на Елин Пелин

*месец август*

20 август-съвместна изява заедно с Пенсионерски клуб-участие в 7-ми празник на хляба „Поклон пред хляба“ в с. Г. Липница. Трето място и грамота

21 август-табло и беседа по повод 120 г. от рождението на Ангел Каралийчев

*месец септември*

16 септември*-*120 г. от рождението на Камен Зидаров-табло

*месец октомври*

6 октомври-200 г. от рождението на Добри Чинтулов, табло

8 октомври-участие в Празник на северняшкото плодородие „Подножието на Друма“, с. Недан. Представихме се добре, получихме награда и грамота за участие

*месец ноември*

1 ноември-Ден на народните будители, табло

17 ноември-195 г. от рождението на Петко Славейков-табло

27 ноември-150 г. от посрещането на Иларион Макариополски от Търновската епархия в с. Поликрайще. Присъствахме като част от Инициативния и Организационния комитет. Получихме благодарствена грамота.

*месец декември*

7 декември-80 г. от рождението на Стефан Данаилов, табло

21 декември-общ празник по повод коледните и новогодишни празници, организирани от Кметството

***ОРГАНИЗАЦИОННА ДЕЙНОСТ***

НЧ „Развитие-1895С“ се ръководи от Настоятелство, състоящо се от трима души: председател и членове и Проверителна комисия, също от трима души: председател и членове. През отчетния период ръководството е провело 4 редовни заседания, на които са разглеждани организационни и финансови въпроси, вземани са решения за участия в мероприятия.

Едно от важните решения през отчетния период беше взето на заседание на Настоятелството от 06.04.2022 г. за смяна на дограма в библиотеката, на входните врати на читалището и на стаята на секретаря на читалището, както и на двата прозореца по стълбището към библиотеката. Решението беше съобразено с наличните средства в банка и каса. Процесът е дълъг и има още за довършване. Има и други неща за ремонт. Всичко зависи от финансовите ни възможности през следващия отчетен период.

Най-важната ни цел е да запазим авторитета на читалището като институция. Има доста трудности, но това не бива да ни разколебава и отчайва! . Живеем в динамично и противоречиво време. Както е казал Васил Левски: „Времето е в нас и ние сме във времето. То нас обръща и ние него обръщаме.“ Част от традиционните потребности отмират, появяват се нови. За да запазим значението и значимостта на читалището като средище с вековни традиции, трябва да имаме готовност да приемаме новото и да го трансформираме съобразно интересите ни. Задължени сме пред паметта на предците ни да обновим с нови дейности и съдържание институцията Читалище, за да отговорим на новите потребности.

Изготвил:

/Елка Савова - секретар-библиотекар/